**Prvé vysoké školy oznámili splnenie akreditačných štandardov. Vzdelávanie, tak bude od septembra kvalitnejšie**

Slovenská akreditačná agentúra pre vysoké školstvo

Bratislava, 21. 8. 2022

**Prvé štyri slovenské vysoké školy oznámili Slovenskej akreditačnej agentúre svoje zosúladenie sa s akreditačnými štandardami a zákonom o zabezpečovaní kvality vysokoškolského vzdelávania.**

„*K dnešnému dňu zaslali oznámenie o zosúladení sa so štandardami kvality Vysoká škola zdravotníctva a sociálnej práce svätej Alžbety, Trnavská univerzita v Trnave, Slovenská technická univerzita v Bratislave a Vysoká škola manažmentu,*“ uviedol Robert Redhammer, predseda výkonnej rady agentúry. „*Predpokladáme, že vysoké školy si svoju povinnosť splnia v zákonom stanovenej lehote do 1. septembra 2022,“ dodal*.

Vysoké školy majú povinnosť do 1. septembra 2022 zosúladiť svoje vnútorné predpisy s požiadavkami zákona Národnej rady SR č. 269/2018 Z. z. o zabezpečovaní kvality vysokoškolského vzdelávania. Vyplýva to z dvojročnej lehoty od nadobudnutia účinnosti akreditačných štandardov, počas ktorej si majú vysoké školy ustanoviť vnútorné systémy zabezpečovania kvality a zaviesť ich do praxe. Vysokým školám vyplýva povinnosť pravidelne preverovať kvalitu ponúkaných študijných programov ako aj samotného vzdelávania.

SAAVŠ predpokladá, že si väčšina vysokých škôl svoju povinnosť splní v termíne. „*Očakávame, že od septembra budú školy poskytovať vzdelávanie v študijných programoch, ktoré spĺňajú požiadavky štandardov. Agentúra bude preverovať súlad so štandardmi až keď predloží vysoká škola žiadosť,”* hovorí Redhammer.Akreditačné procesy sú v zásadnej miere cez štandardy sústredené na študentov, čo je veľká zmena oproti minulosti a tiež majú prepájať teóriu s praxou. Agentúra bude následne preverovať súlad vnútorných systémov kvality so štandardami a zákonom. Správna implementácia má napomôcť reálne zlepšovať kvalitu vysokoškolského vzdelávania.

Agentúra bude preverovať vnútorné systémy vysokých škôl a ich súlad so štandardami, až po predložení žiadosti vysokej školy o posúdenie súladu vnútorného systému so štandardami a zákonom. Zo zákona tak musia školy urobiť do konca kalendárneho roka 2022. Vysoké školy teda majú na prípravu na externú akreditáciu 4 mesiace.

O zosúlaďovaní sa vysokých škôl s požiadavkami na kvalitu bude agentúra informovať v septembri.

**Kontakt pre médiá:
Lucia Bittnerová
lucia.bittnerova@saavs.sk**